Alle Covid-19-tenders kan nou aanlyn gesien word | Netwerk24
Alle Covid-19-tenders kan nou aanlyn gesien word
Deur William Horne 27 Augustus 2020 11:35
Drie weke nadat pres. Cyril Ramaphosa die belofte gemaak het, is die volledige lys van alle maatskappye wat Covid-19-tenders ontvang het, aanlyn gepubliseer.
Pres. Cyril Ramaphosa. Foto: Getty Images
Die volledige lys is op die tesourie se webwerf.
Dit kom nadat talle ANC-leiers in die visier gekom het oor beweerde bedrog en korrupsie wat Covid-19-tenders van miljoene rande betref.
Ramaphosa het in 'n verklaring gesê dis 'n ongekende stap in die belang van aanspreeklikheid om nou alle inligting op een plek aan die publiek beskikbaar te stel.
Die kantoor van die hoofverkrygingsbeampte het die lys in samewerking met die tesourie, departement van justisie, provinsiale departemente en openbare entiteite saamgestel.
Ramaphosa het op 5 Augustus die direktief gegee.
Die lys sluit alle verkrygingsaktiwiteite van nasionale departemente, provinsiale departemente en meer as 70 openbare entiteite in.
"Dié stap is ongekend en is 'n duidelike bewys van die regering se toewyding tot deursigtigheid en aanspreeklikheid as dit by die aantygings van korrupsie in die Covid-19-verkrygingsproses kom," het Ramaphosa gesê.
"Die samewerking tussen staatsdepartemente tydens die proses was prysenswaardig, en 'n duidelike aanduiding dat ons ons pogings gaan verskerp om op te tree teen individue of ondernemings wat by korrupsie en winsbejag tydens die pandemie betrokke is."
Die tesourie het homself daartoe verbind om die lys deurlopend by te werk soos wat nog tenders uitgereik word.
"Deur die lyste te publiseer het ons ons belofte aan die Suid-Afrikaanse volk nagekom. Dit maak dit moontlik om die besonderhede deeglik te ondersoek van alle maatskappye wat tenders vir Covid-19-verwante dienste ontvang het."
Meer oor: Cyril Rama­Phosa | Bedrog | Koronavirus | Tenderbedrog | Verkrygings | Korrupsie | Tenders | Covid-19